text: Ühe peategelasena valitseb Emmi ja Leo üle vaieldamatult autori terav keelekasutus. «Hea põhjatuule vastu» on kiriteos, mille tegelased ei vaheta omavahel ühtegi kõnekeelset lauset. Etenduses esitavad vaheseinaga eraldatud tubades, justkui vangid kõrvuti kongides, naine ja mees teineteisele saadetavaid e-kirju. Naeravad, vihastavad, flirdivad, napsitavad. Veider, katkiste inimeste poollombakas tango, kes oma kaotustest, loobumistest ja hingemõradest hoolimata siiski veel igatsevad, unistavad ja vajavad. Taustaks küüniline ja külm aeg, mil õnnelikuks kõlbab nimetada ka abielu, mida eraldi magamistubades elatakse, ning mil armastust ei otsita reaalsusest, vaid virtuaalsetest varikujudest.